Hei, denne artikkelen er over ett år gammel og kan inneholde utdatert informasjon

OSLO TINGRETT (Dagbladet): Aktor Asbjørg Lykkjen har akkurat avsluttet sin sluttprosedyre i skattesaken mot kunstneren Odd Nerdrum.

Her la hun ned påstand om to års ubetinget fengsel, samt at Nerdrum må betale saksomkostningene på 10 000 kroner.

Risikerer restskatt I tillegg risikerer kunstneren å måtte betale restskatt for de 14 millioner kronene skattemyndighetene mener han ikke har meldt inn på selvangivelsen.

Strafferammen for grov skatteunndragelse er fengsel på inntil seks år, men Lykkjen sa til Dagbladet allerede før rettsaken at hun ikke kom til å kreve at hele strafferammen blir tatt i bruk.

- Hvis Odd Nerdrum blir dømt, risikerer han en lengre ubetinget reaksjon. Vi vil vurdere tidligere rettspraksis og hvordan retten utvikler seg, men vi kommer ikke til å legge ned påstand om seks år ubetinget fengsel, sa aktoren tidligere denne uka.

- Tøys Odd Nerdrum har betegnet anklagene mot ham som «tøys. Han har i tillegg tegnet ferdig et selvportrett og vist fram det ødelagte maleriet «Skyen», som regnes som Norges 12. viktigste kunstverk, i retten.

Han har også forklart at han var sikker på at han trodde skattemyndighetene ville drive ham til selvmord da de tiltalte ham for skatteunndragelse.